#### Izvod iz PRAVILNIKA O NASTAVNOM PROGRAMU ZA OSMI RAZRED OSNOVNOG OBRAZOVANJA I VASPITANJA

("Sl. glasnik RS - Prosvetni glasnik", br. 2/2010, 3/2011 - dr. pravilnik, 8/2013, 5/2014, 11/2016 i 7/2017)

GRAĐANSKO VASPITANJE

(1 čas nedeljno, 34 časa godišnje)

Cilj i zadaci

Cilj

Cilj predmeta je da učenici steknu znanja, formiraju stavove, razviju veštine i usvoje vrednosti koje su pretpostavka za uspešan, odgovoran i angažovan život u demokratskom društvu.

Zadaci:

- stvaranje raznovrsnih mogućnosti da kroz različite sadržaje i oblike rada tokom nastave građanskog vaspitanja svrha, ciljevi i zadaci obrazovanja, kao i ciljevi nastave građanskog vaspitanja budu u punoj meri realizovani;

- razumevanje koncepta univerzalnosti prava deteta;

- sticanje znanja o uzrocima različitog stepena ostvarenosti prava deteta u savremenom svetu;

- podsticanje razvoja kritičkog odnosa prema pojavama zloupotrebe prava deteta;

- upoznavanje sa neophodnim uslovima za ostvarivanje najboljeg interesa deteta;

- upoznavanje sa mestom, ulogom i značajem međunarodnih organizacija koje se u svom radu bave unapređivanjem položaja dece;

- upoznavanje sa mestom, ulogom i značajem institucija i organizacija koje se u svom radu bave unapređivanjem položaja dece u Srbiji;

- upoznavanje sa nacionalnim zakonodavnim okvirom čiji je cilj zaštita interesa dece;

- razumevanje mesta, uloge i odgovornosti države, društva, porodice i deteta u unapređivanju položaja dece u jednom društvu;

- identifikovanje osobina, znanja i veština kod dece koje su značajne za njihovu aktivnu ulogu u unapređivanju položaja dece u društvu;

- razumevanje uloge i značaja medija u savremenom društvu;

- unapređivanje veština kritičkog razmatranja informacija dobijenih preko različitih medija;

- upoznavanje sa ulogom medija u kreiranju slike deteta u društvu.

SADRŽAJI PROGRAMA

1. UVOD (2 časa)

*Pogled unazad* - podsećanje na sadržaje programa *građanskog vaspitanja* za 5, 6. i 7. razred (prava i odgovornosti na nivou škole/lokalne zajednice i društva; aktivno učešće u životu škole/lokalne zajednice i društva). (1 čas)

*Predstavljanje ciljeva, zadataka, sadržaja i metoda rada.* (1 čas)

2. DECA U SAVREMENOM SVETU (18 časova)

*Položaj dece u savremenom društvu* (5 časova)

Položaj deteta u društvu - mesto, uloga i odgovornost države, društva, porodice i deteta.

Univerzalnost ljudskih prava i prava deteta, povezanost dečijih potreba sa pravima deteta.

Činioci koji utiču na ostvarenost dečijih prava - ekonomski razvoj, socijalni i politički ambijent, tradicija, kultura... Primeri zloupotrebe prava deteta - trgovina decom, deca vojnici, dečja pornografija, zloupotreba dečjeg rada, deca beskućnici, nasilje nad decom... Primeri koji pokazuju načine kojima se obezbeđuju uslovi za ostvarivanje najboljeg interesa dece - jednake mogućnosti za sve (u obrazovanju, zdravstvenoj zaštiti...), zakonska regulativa koja zabranjuje telesno kažnjavanje dece, učešće dece u aktivnostima koje su od značaja za njih i društvo...

*Međunarodne organizacije koje se bave unapređivanjem položaja dece i zaštitom njihovih interesa* (1 čas)

Uloga i značaj organizacija kao što su Unicef, Unesko, Međunarodni komitet Crvenog krsta, *Save the children…*

*Položaj dece u Srbiji* (8 časova)

Analiza položaja dece u Srbiji (primeri uspešne zaštite interesa dece i primeri iz kojih se vidi da zaštita nije ostvarena).

Institucionalni okvir - ustanove koje se bave unapređivanjem položaja dece i zaštitom njihovih interesa i odgovarajuća zakonska regulativa u oblastima: socijalne zaštite, bezbednosti, obrazovanja, slobodnog vremena, aktivnog učešća, zapošljavanja, zaštite životne sredine.

Nacionalne i lokalne organizacije koje se bave pitanjima dece i organizacije u kojima deca uzimaju učešće (Prijatelji dece Srbije, Centar za prava deteta, Naša Srbija, Crveni krst Srbije...).

*Kompetencije dece značajne za uključivanje u aktivnosti koje doprinose poboljšanju položaja dece u društvu* (2 časa)

Osobine, znanja i veštine deteta koje su od značaja za preuzimanje aktivne uloge u društvu (osetljivost za probleme drugih, dobra informisanost, otvorenost za nove ideje, timski rad, inicijativnost, samopouzdanje, argumentovano iznošenje stavova....).

*Aktivnosti za unapređivanje položaja dece u Srbiji* (2 časa)

Razmatranje predloga učenika o mogućim aktivnostima društva koje bi imale za cilj unapređenje položaja dece u Srbiji i upućivanje inicijativa i odabranih predloga odgovarajućim ustanovama.

3. MEDIJI U SAVREMENOM DRUŠTVU (11 časova)

*Mediji u savremenom društvu* (2 časa)

Mesto, uloga i značaj medija.

*Razumevanje i tumačenje medijskih poruka* (4 časa)

Mediji kao izvor informacija; zloupotreba informacija, izobilje informacija, selekcija informacija, verodostojnost informacija.

Uticaj tačke gledišta na objektivnost informacija.

*Deca i mediji* (5 časa)

Uloga medija u stvaranju slike o položaju dece u jednom društvu i načini na koji se ona prikazuju (deca kao žrtve, deca i obrazovanje, deca i slobodno vreme, deca sa posebnim potrebama...).

Učešće dece u medijima - mogućnosti i načini.

Analiza odabranog domaćeg medija (TV, radio, internet, dnevne ili nedeljne novine...) sa ciljem da se utvrdi kako se u njemu, koliko često i na koji način, prikazuju deca.

Razmatranje predloga učenika koji imaju za cilj sadržajnije, verodostojnije i u većem obimu predstavljanje dece i njihovih problema u analiziranom mediju.

4. ZAVRŠNI DEO (3 časa)

*Šta nosim sa sobom* (3 časa)

Razmena učeničkih iskustava o aktivnostima realizovanim na časovima *građanskog vaspitanja* u toku osmog razreda i celokupnog drugog ciklusa. Procena korisnosti i upotrebljivosti stečenih znanja i veština za svakodnevni život.

#### Izvod iz PRAVILNIKA O NASTAVNOM PROGRAMU ZA OSMI RAZRED OSNOVNOG OBRAZOVANJA I VASPITANJA

("Sl. glasnik RS - Prosvetni glasnik", br. 2/2010, 3/2011 - dr. pravilnik, 8/2013, 5/2014, 11/2016 i 7/2017)

|  |  |
| --- | --- |
| Naziv predmeta: | Verska nastava - pravoslavni katihizis |
| Godišnji fond časova: | 34 |
| Razred: | Osmi |

|  |  |  |  |  |
| --- | --- | --- | --- | --- |
| TEMA (nastavne jedinice) | CILJ | **ISHODI** Po završetku teme učenik će: | PREPORUČENI SADRŽAJI PO TEMAMA | NAČIN OSTVARIVANJA PROGRAMA |
| I - UVOD  1. Upoznavanje sadržaja programa i načina rada | • Upoznavanje učenika sa sadržajem predmeta, planom i programom i načinom realizacije nastave Pravoslavnog katihizisa; • Ustanoviti kakva su znanja stekli i kakve stavove usvojili učenici u prethodnom razredu školovanja. | • moći da sagleda sadržaje kojima će se baviti nastava Pravoslavnog katihizisa u toku 8. razreda osnovne škole;  • moći da uoči kakvo je njegovo predznanje iz gradiva Pravoslavnog katihizisa obrađenog u prethodnom razredu školovanja. | • Upoznavanje sa sadržajem programa i načinom rada | Katihizacija kao liturgijska delatnost- zajedničko je delo katihete (veroučitelja) i njegovih učenika.  Katiheta (veroučitelj) bi trebalo stalno da ima naumu da katiheza ne postoji radi gomilanja informacija ("znanja o veri"), već kao nastojanje da se učenje i iskustvo Crkve lično usvoje i sprovedu u život kroz slobodno učešće u bogoslužbenom životu Crkve.  Na početku svake nastavne teme učenike bi trebalo upoznati sa ciljevima i ishodima nastave, sadržajima po temama, načinom ostvarivanja programa rada, kao i sa načinom vrednovanja njihovog rada.  **Vrste nastave** Nastava se realizuje kroz sledeće oblike nastave: • teorijska nastava **(32 časova)** • praktična nastava **(2časa)**  **Mesto realizacije nastave** • Teorijska **nastava se realizuje u učionici;** • Praktična **nastava se realizuje u crkvi - učešćem u liturgijskom sabranju;**  **Didaktičko metodička uputstva za realizaciju nastave** • Uvodne časove trebalo bi osmisliti tako da doprinesu međusobnom upoznavanju učenika, upoznavanju učenika s ciljevima, ishodima, nastavnim sadržajima, ali i tako da nastavnik stekne početni uvid u to kakvim predznanjima i stavovima iz područja Pravoslavnog katihizisa, grupa raspolaže. • Realizacija programa trebalo bi da se odvija u skladu s principima savremene aktivne nastave, koja svojom dinamikom podstiče učenike na istraživački i problemski pristup sadržajima tema. U toku realizacije stavljati naglasak više na doživljajno i formativno, a manje na saznajno i informativno. • Kvalitet nastave se postiže kada se nastavni sadržaji realizuju u skladu sa savremenim pedagoškim zahtevima u pogledu upotrebe raznovrsnih metoda, oblika rada i nastavnih sredstava. • Imaući u vidu zahteve nastavnog programa i mogućnosti transponovanja nastavnog sadržaja u pedagoško didaktička rešenja, nastavnik bi trebalo da vodi računa i o psihološkim činiocima izvođenja nastave - uzrastu učenika, nivou psihofizičkog razvoja, interesovanjima, sklonostima, sposobnostima i motivaciji učenika. • U ostvarivanju savremene nastave nastave nastavnik je izvor znanja, kreator, organizator i koordinator učeničkih aktivnosti u nastavnom procesu.  • Nastava je uspešno realizovana ako je učenik spreman da Crkvu shvati kao prostor za ostvarivanje svoje ličnosti kroz zajedničarenje sa bližnjima i Trojičnim Bogom koji postaje izvor i punoća njegovog života.  **Evaluacija nastave** Evaluaciju nastave (procenjivanje uspešnosti realizacije nastave i ostvarenosti zadataka i ishoda nastave) nastavnik će ostvariti na dva načina: • procenjivanjem reakcije učenika ili prikupljanjem komentara učenika putem anketnih evaluacionih listića;  • proverom znanja koje učenici usvajaju na času i ispitaivanjem stavova;  **Ocenjivanje** Neposredno opisno ocenjivanje učenika može se vršiti kroz: • usmeno ispitivanje; • pismeno ispitivanje; • posmatranje ponašanja učenika;  **Okvirni broj časova po temama** Uvod - **1** Čovek je ikona Božija - **6** Podvižničko-evharistijski etos - **7** Liturgija - **9** Carstvo Božije - **8** Evaluacija - **1+2** |
| II - ČOVEK JE IKONA BOŽIJA  2. Čovek - ikona Božja i sveštenik tvari 3. Hrišćansko shvatanje ličnosti 4. Greh kao promašaj čovekovog naznačenja 5. Novozavetne zapovesti Božije 6. Sloboda i ljubav u hrišćanskom etosu | • Produbiti kod učenika znanje o čoveku kao ikoni Božijoj u svetu; • Razviti svest kod učenika o neophodnosti života u zajednici;  • Razviti svest kod učenika da je greh zloupotreba slobode; • Omogućiti učenicima osnov za razumevanje hrišćanskog pojma slobode; • Podstaći učenike na uzajamnu ljubav i poštovanje; • Podstaći učenike na stalno preispitivanje svog života. | • moći da uvidi da je čovek ikona Božija jer je slobodna ličnost i da je služba čovekova da bude spona između Boga i sveta. • moći da uvidi da se čovek ostvaruje kao ličnost u slobodnoj zajednici ljubavi sa drugim. • biti podstaknut da učestvuje u liturgijskoj zajednici. • moći da sagleda greh kao promašaj ljudskog naznačenja; • moći da razlikuje slobodu od samovolje; • moći da uvidi da čovek može biti rob svojih loših osobina i navika;  • biti podstaknut da uvidi vrednost bližnjega u sopstvenom životu; • moći da usvoji stav da jedino kroz ljubav čovek može prevazići konflikt; • moći da vrednuje svoje postupke na osnovu Hristovih zapovesti o ljubavi. | • Čovek - ikona Božja i sveštenik tvari • Hrišćansko shvatanje ličnosti • Greh kao promašaj čovekovog naznačenja • Dve velike zapovesti o ljubavi • Sloboda i ljubav u hrišćanskom etosu |
| III - PODVIŽNIČKO -EVHARISTIJSKI ETOS  7. Hrišćanski podvig  8. Podvizi Svetitelja 9. Post 10. Hrišćanske vrline 11. Evharistijski pogled na svet | • Omogućiti učenicima osnov za pravilno razumevanje hrišćanskog podviga; • Uputiti učenike na smisao podviga svetitelja; • Objasniti učenicima način, smisao i cilj posta; • Upoznati učenike sa Žitijima Svetih; • Razviti evharistijski etos kod učenika. | • moći da uvidi da je podvig način života u Crkvi; • moći da prepozna različite podvige kao puteve koji vode ka istom cilju;  • moći da objasni kad i kako se posti; • moći da uvidi smisao i značaj posta; • biti podstaknut na post i molitvu kao način služenja Bogu; • biti podstaknut da razvija hrišćanske vrline; • biti podstaknut da se kritički odnosi prema svojim postupcima; • biti podstaknut da čita Žitija Svetih; • biti podstaknut da zasnuje svoj odnos prema Bogu na zahvalnosti. | • Hrišćanski podvig  • Primeri podviga: sveti ljudi su imali različite podvige • Hrišćanski post (duhovni smisao, način posta, evharistijski, jednodnevni i višednevni post) • Osnovne hrišćanske vrline • Evharistijski pogled na svet |
| IV - LITURGIJA  12. Molitva - lična i saborna 13. Crkva je Telo Hristovo 14. Božanstvena Liturgija (opis toka liturgije) 15. Liturgijski prostor (delovi hrama) 16. Osvećenje vremena | • Ukazati učenicima na značaj lične i saborne molitve;  • Objasniti učenicima važnost Liturgije tumačenjem značenja reči Evharistija i Liturgija (zahvalnost i zajedničko delo); • Ukazati učenicima da je liturgijsko sabranje izraz Crkve kao Tela Hristovog; • Ukazati učenicima na celinu liturgijskog događaja kao uzajamnog darivanja Boga i njegovog naroda • Upoznati učenike sa smislom i osnovnim elementima Liturgije; • Podstaći učenike na zajedničko učešće u bogosluženjima;  • Objasniti učenicima dinamiku bogoslužbenog vremena. | • moći da uvidi da je molitva razgovor sa Bogom; • biti podstaknut da preispita i obogati svoj molitveni život; • moći da shvati ličnu molitvu kao pripremu za sabornu molitvu; • moći da objasni značenje reči Liturgija i Evharistija; • moći da odnos među članovima Crkve poredi sa povezanošću udova u ljudskom telu; • moći da prepozna neke od elemenata Liturgije; • moći da uvidi da Molitva Gospodnja ima liturgijsku osnovu; • moći da navede najvažnije delove hrama i prepozna njihovu bogoslužbenu namenu. • moći da imenuje neka bogosluženja i da zna da postoje pokretni i nepokretni praznici; • biti podstaknut da aktivnije učestvuje u bogosluženjima; | • Molitva - lična i saborna • Crkva je Telo Hristovo • Božanstvena liturgija  - Proskomidija - Liturgija reči (jektenija, mali vhod, čitanja) - Evharistija (veliki vhod, anafora, Molitva Gospodnja, pričešće) • Liturgijski prostor (delovi hrama)  • Povezivanje vremena sa liturgijskim doživljajem večnosti (dnevni, nedeljni i godišnji bogoslužbeni krug) |
| V - CARSTVO BOŽIJE  17. Carstvo Božije - cilj stvaranja  18. Život budućeg veka 19. Svedoci Carstva Božijeg  20. Oboženje - cilj hrišćanskog života 21. Znaci prisutva Carstva Božijeg u ovom svetu (čuda, mošti...) 22. Ikona - prozor u večnost | • Objasniti učenicima da je Carstvo Božije krajnji cilj istorije; • Ukazati učenicima na povezanost između vaskrsenja mrtvih i Carstva Božijeg; • Objasniti učenicima pojam oboženja ukazujući im na biblijski opis Preobraženja Gospodnjeg; • Razvijanje svesti učenika da je Liturgija ikona Carstva Božjeg; • Upoznati učenike sa svedočanstvima prisustva Božijeg u ovom svetu (čuda, mošti...); • Predočiti učenicima ulogu Crkve u svetu; • Pružiti učenicima osnovno znanje o ikonomiji Duha Svetoga; • Upoznati učenike sa ikonografijom kao izrazom eshatološkog stanja sveta i čoveka. | • moći da objasni da je Bog stvorio svet sa ciljem da postane Carstvo Božije; • moći da objasni da Carstvo Božije u punoći nastupa po drugom Hristovom dolasku i vaskrsenju mrtvih; • moći da objasni da je Bog stvorio čoveka kao saradnika na delu spasenja; • moći da prepozna da je Liturgija ikona Carstva Božijeg; • biti podstaknut da aktivnije učestvuje u Svetoj Liturgiji. • moći da prepriča događaj Preobraženja Gospodnjeg; • moći da poveže pojmove svetosti i oboženja sa dejstvom Svetoga Duha • moći da prepozna da je predukus Carstva Božijeg prisutan u moštima, čudotvornim ikonama, isceljenjima... • moći da prepozna razliku između pravoslavne ikonografije i svetovnog slikarstva; • moći da prepozna ikonu kao simvol Carstva Božijeg; • biti podstaknut da na pravilan način izražava poštovanje prema hrišćanskim svetinjama. | • Carstvo Božije - cilj stvaranja  • Vaskrsenje mrtvih i život budućeg veka • Etos hrišćana kao svedočanstvo Carstva Božijeg  • Oboženje - život u savršenoj zajednici s Bogom i drugima • Znaci prisutva Carstva Božijeg u ovom svetu (čuda, mošti...) • Ikona - prozor u večnost |